PTG ตั้งเป้า EBITDA โตกว่า 30% ขยายสถานีบริการปีนี้ทะลุ 1,500 แห่ง
PTG ตั้งเป้า EBITDA โตกว่า 30% ขยายสถานีบริการปีนี้ทะลุ 1,500 แห่ง
15 ส.ค. 2559

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า บริษัทฯยังคงเป้าหมายในการขยายสถานีบริการในปีนี้อีก 300 สถานี ส่งผลให้ในปีนี้จะมีสถานีบริการรวมทั้งหมดมากกว่า 1,500 สถานี และขยายสถานีแก๊สแอลพีจีอีก 50 สถานี รวมเป็นเกือบ 100 สถานี ในพื้นที่ที่มีศักยภาพให้ครอบคลุมมากยิ่งขึ้นเพื่อบรรลุเป้าหมาย 1 อำเภอ 1 สถานีบริการ รวมถึงการเตรียมความพร้อมของ Supply Chain เพื่อรองรับการเติบโตของสถานีบริการ เพิ่มความรับรู้ และความคุ้นเคยในแบรนด์ของสถานีบริการน้ำมัน PT ให้มากขึ้น
โดยเฉพาะในเขตกรุงเทพฯ และปริมณฑล รวมถึงเสริมความหลากหลาย และครบครัน เพื่อให้บริการลูกค้า และสมาชิกบัตร PT Max Card ที่จะมีไม่น้อยกว่า 5.6 ล้านรายในปลายปี 2559 ไม่เพียงแต่การเพิ่มรายได้ในส่วนของธุรกิจหลัก
บริษัทฯ ยังมีเป้าหมายขยายการลงทุนไปยังธุรกิจที่สามารถเสริมความแข็งแกร่งขององค์กร และช่วยเพิ่มมูลค่าให้กับผู้ถือหุ้นได้อย่างยั่งยืน ทั้งนี้ บริษัทฯ คาดว่าจะใช้งบลงทุนในปี 2559 ทั้งหมด 4,500 ล้านบาท ในขณะที่ค่าใช้จ่ายในการขาย และการบริหาร บริษัทฯคาดว่าจะยังคงเพิ่มขึ้นในอัตราส่วนที่ลดลงจากประโยชน์ของ Economy of Scale ทั้งนี้ จากปัจจัยการดำเนินงานข้างต้นบริษัทฯ คาดว่า EBITDA จะเพิ่มขึ้นจากปีที่แล้วไม่น้อยกว่า 30%
สำหรับผลประกอบการไตรมาส 2/59 บริษัทฯ มีกำไรสุทธิอยู่ที่ 314 ล้านบาท เพิ่มขึ้น 145 ล้านบาท หรือคิดเป็นเพิ่มขึ้น 86.2% เมื่อเทียบกับช่วงเดียวกันของปีก่อนที่มีกำไรสุทธิอยู่ที่ 169 ล้านบาท และมีรายได้รวม 17,490 ล้านบาท เพิ่มขึ้น 3,286 ล้านบาท หรือคิดเป็นเพิ่มขึ้น 23.13% เมื่อเทียบกับช่วงเดียวกันของปีก่อนที่มีรายได้อยู่ที่ 14,204 ล้านบาท
โดยการเติบโตของทั้งกำไร และรายได้เกิดจากปริมาณการขายน้ำมันที่เพิ่มขึ้นเป็น 769 ล้านลิตร เพิ่มสูงขึ้นถึง 36% จากช่วงเดียวกันปีก่อนที่มีปริมาณการขายน้ำมันอยู่ที่ 566 ล้านลิตร ซึ่งเป็นอัตราการเติบโตที่มากกว่าอัตราการเติบโตของการใช้น้ำมันในประเทศ เนื่องจากการขยายสถานีบริการ และการรับรู้ในแบรนด์ของสถานีบริการน้ำมัน PT ที่เพิ่มมากขึ้น โดยในปีนี้บริษัทฯตั้งเป้าปริมาณการขายให้เพิ่มขึ้น 30-40% จากปีก่อน
ทั้งนี้ คณะกรรมการบริษัทฯ มีมติให้จ่ายเงินปันผลเป็นเงินสดในอัตราหุ้นละ 0.10 บาท สำหรับหุ้นสามัญจำนวน 1,670,000,000 หุ้น รวมเป็นเงินปันผลระหว่างกาลจากผลการดำเนินงานของบริษัทใน 6 เดือนแรกของปี 2559 จำนวน 167 ล้านบาท โดยขึ้นเครื่องหมาย XD ในวันที่ 25 สิงหาคม 2559 กำหนดรายชื่อผู้ถือหุ้นที่มีสิทธิได้รับเงินปันผล หรือ Record Date ในวันที่ 29 สิงหาคม 2559 และปิดสมุดทะเบียนพักการโอนหุ้น ในวันที่ 30 สิงหาคม 2559 และกำหนดจ่ายปันผลเป็นเงินสดในวันที่ 9 กันยายน 2559